
ЩIыналъэм и унафэщIыр зэрехъуэкI
УФ-м и Президент Путин Владимир дыгъуасэ Iэ зыщIидза унафэм ипкъ иткIэ Тулэ областым и губернаторым и къалэнхэр игъэзэщIэнущ Дюмин Алексей.
А къулыкъум илъэсиплIрэ ныкъуэкIэ пэрыта Груздев Владимир къэралым и Президентым лъэIукIэ зыхуигъэзащ абы текIыну хуейуэ.
«А зэманым къриубыдэу щIыналъэм зэхъуэкIыныгъэфIхэр къыщыхъуащ, адэкIи зэрызиужьыфынум и нэщэнэхэри нэрылъагъущ, — жиIащ Путиным Груздевымрэ Деминымрэ щаIущIам. — Ауэ иджыри гугъуехь мымащIэхэр щыIэщ. Абыхэм гулъытэ хэха яхуищIыну дыщогугъ губернаторым и къалэнхэр зыгъэзэщIэну зи пщэ дэтлъхьа Деминым».
Генерал-лейтенант Демин Алексей нэхъапэIуэкIэ дзэ къулыкъущIэу щытащ, УФ-м зыхъумэжыныгъэмкIэ и министрым и къуэдзэу лэжьащ.
КуэдыIуэ зэрыхъум егъэгузавэ
Китайм и унафэщIхэр егъэгузавэ абы и къалащхьэ Пекин дэсхэм я бжыгъэм кIуэ пэтми къызэрыхэхъуэм.
Иджыпсту абы щопсэу цIыху мелуан 21,7-м щIигъу. Илъэсым и кIэ пщIондэ а бжыгъэр мелуан 22-м щIигъунущ. 2020 гъэм ирихьэлIэу пекиндэсхэм я бжыгъэр мелуан 23-м къыщызэтрагъэувыIэным яужь итщ унафэщIхр икIи абы теухуа хабзэщIэхэр зэхалъхьэ.
Правительствэм цIыхухэр къалащхьэм иригъэIэпхъукIыурэ къуажэхэм дигъэтIысхьэну и мурадщ. Абы и щхьэусыгъуэхэм ящыщщ къалэдэсхэр зыхуей-зыхуэфIхэр нэсу зэрамыгъуэтыр. Псалъэм папщIэ, цIыхухэр псыкIэ къызэзыгъэпэщ компаниехэм иджыпсту щыщIэдзауэ я къалэнхэр ерагъыу яхуэгъэзащIэу аращ. Гугъуехьышхуэ хэтщ цIыхухэм транспорт Iуэхутхьэбзэ яхуэзыщIэ IэнатIэри.
